
reizeci de ani şi mai bine ne despart de moartea lui Aristi- 
de Demetriade, ceea ce face ca astăzi numai spectatorii de 
odinioară, trecuţi de cincizeci de ani, să-şi mai aducă aminte de 
acest foarte mare actor realist. Demetriade, cel mai complet şi expresiv Hamlet 
al nostru, şi-a avut publicul său pasionat, care-l urmărea seară de seară. Am 
cunoscut, pe la 1912, pe un domn deosebit de cultivat și priceput în teatru, 
încărunțit sub lumina foaierelor din ţară şi străinătate, care n-a scăpat, o sta- 
giune întreagă, nici o reprezentație a piesei lui Shakespeare. Mărturisesc că, 
la epoca aceea, nu înţelegeam asiduitatea aceasta. 

— Demetriade — mă lămurea el — în Hamlet e ca o carte bună în care, 
la fiecare lectură nouă, te adinceşti tot mai mult şi găsești ceva nou. Această 
părere mi s-a confirmat în tot adevărul ei mai tirziu, în 1923, cînd, conducînd 
un turneu al Teatrului Naţional în Ardeal — turneu în care Demetriade juca, 
alături de Iancu Petrescu şi de Constanţa Demetriade în Hamlet, Vlaicu-Vodă 
și un spectacol compus —, am putut urmări de cel puţin treizeci de ori pe inter- 
pretul lui Hamlet în toate amănuntele creaţiei sale şi, în bună parte, în pregătirea 
de fiecare seară a rolului. 

Aristide Demetriade avea o înfăţişare care împrumuta acelaşi farmec și 
aceeaşi neuitată expresie atit rolurilor de costum, cît şi celor din viața modernă. 
De statură mijlocie, foarte subţire şi mlădios, avea un cap „de medalie“, de o 
mare finețe, mai ales din profil. Nasul drept, armonios era legat de o frunte 
netedă. Ochii puțin adumbriţi de umbrele arcadelor şi pe jumătate acoperiţi de 
pleoapa superioară dădeau permanent feței emaciate o expresie de uşoară obo- 
seală şi visare, ceea ce nu-i împiedica să găsească o lumină şi o flacără în 
momentele urcuşurilor spre realizarea marilor intensităţi de sentimente. Reînvie- 
rea aceasta a privirii — uimitoare, izbitoare şi plină de farmec pentru spectator — 
se putea urmări la Demetriade mai ales în Hamlet şi în Vlaicu Vodă. 
De la „A fi sau a nu fi.. a dormi, a visa poate“, în care Demetriade exprima 
toată perspectiva unui viitor, nu dezabuzat, al omului de Renaștere, şi pînă 
la scena violentă cu mama sa, în Hamlet, urmărit de aproape, dintre culise, 
cum am făcut-o de atitea ori, el trecea printr-o întreagă gamă de intensităţi 

În rolul titular din „Ruy Blas“ de Victor În rolul titular din „luliu Cezar“ de Shakes- 
Hugo pearce 


ale privirii. Și nici spectatorilor nu le scăpa lucrul acesta. Ochiul, la el, înto- 
vărăşea, ca o flacără precis crescută sau micşorată, glasul. Avea un glas ba- 
ritonal şi de o mare suplețe, mînuit cu deosebită artă, de la patosul lui Răzvan 
pînă la moliciunea mieroasă a lui Vlaicu, la tonul sau tărăgănat sau hotărît 
al lui Hamlet, la versul elegiac al lui Zefir, sau — şi aci glasul întovărăşea 
schimbarea întreagă a ființei actorului în cel mai desăvirşit proces de proteism 
— la glasul obișnuit, al convorbirii curente, cu reliefurile necesare însă 
sublinierilor unei piese de Ibsen sau de Bernard Shaw, sau — şi lucrul trebuie 
amintit ca un rar fenomen de adaptare a unui actor format la o şcoală mai 
veche — pînă la Henric al IV-lea al lui Pirandello. Gestul lui Demetriade era 
în general larg și lent — fireşte, cu corectiva pe care am arătat-o mai sus, 
pentru adaptare la diferitele stiluri ale dramelor pe care le interpreta. Seria 
completă a gesturilor sale putea fi urmărită mai ales în Hamlet. Avea, îndeo- 
sebi, un joc al antebraţelor şi al miinilor, cu coatele lipite de trup, gesturi 
moi, rotunde, de revărsări în lături mai ales ale miîinilor, deosebit de flexibile 
pe încheieturile lor. Trupul şi-l stăpînea admirabil. Trecea de la dirze ridicări 
în încleştată miînie sau înfruntare, pînă la prăbușire în jilțuri sau pe covoare 
— firește şi acestea urmărite mai ales în Hamlet. Grima izbutea să-l trans- 
forme mai bine decit pe un Nottara, de pildă. Chipul său, nobil echilibrat în 
trăsăturile sale, căpăta ușor o altă expresie voită sub o barbă sau o perucă, lăsîndu-i, 
fireşte — totuşi ușor de recunoscut, partea superioară a feţei. În costum modern, 
Demetriade avea o deosebită eleganță care, în anumite roluri, ni-l alătură de 
Tony Bulandra, cu o greutate în plus a unei sensibilități şi exprimări mai 
complete la Demetriade. A trecut într-o lungă carieră prin roluri felurite şi a servit 
mult dramaturgia naţională. De la Tipătescu al lui Caragiale pînă la Vlaicu 
şi Ovidiu sînt trepte, și mai înalte şi mai scunde — în piese care au murit 
de mult — pe care Demetriade le-a călcat cu aceeași conştiinţă profesională, dra- 
goste de teatru și mare talent. 

Omul era firav şi, mai ales spre sfîrşitul vieţii, de o sănătate șubredă, 
ceea ce nu l-a împiedicat ca atît cît a jucat — şi a jucat pînă în anul morţii 
sale — să-şi cinstească meseria şi să aibă o înaltă concepţie despre menirea ei. De 
o perfectă amenitate în relaţiile sale, Demetriade lăsa din colaborarea cu el amin- 
tirile cele mai bune şi de mare admiraţie pentru actor şi om. 

